google/wiki40b huggingface dataset:
Telenor

Vēsture

Par Telenor dibināšanas datumu tiek uzskatīts 1855. gada 1. janvāris, kad starp Kristiāniju (tagad Oslo) un Drammeni atklāja Norvēgijā pirmo telegrāfa līniju. To apkalpoja valsts organizācija Telegrafverket (Telegrāfa administrācija). 1857. gadā telegrāfs sasniedza Bergenu (rietumu krastā), bet 1871. gadā - Kirkenesu (galējos ziemeļos).
1858. gadā telegrāfs kļuva par pirmo uzņēmumu Norvēģijā, kurā atļauts strādāt sievietēm.
1878. gadā sāka darboties pirmā telefona līnija (starp Ārendāli un  Tvedestrandu).
1880. gadā dibināts privāts telefonijas uzņēmums International Bell Company, kurš izveidoja telefona tīklu Kristiānijā. 1881. gadā darbu sāka Bell konkurents Christiania Telefonforening.
1893. gadā izveidots pirmais starptautiskais telefona savienojums ar Stokholmu.
1899. gadā Norvēģijā tika pieņemts likums, kas valdībai deva ekskluzīvas tiesības telefonijas jomā. 1901. gadā valsts organizācija Telegrafverket sāka uzpirkt privātos telefona uzņēmumus, tai skaitā International Bell Company, tādējādi kļūstot par lielāko telefona opratoru Norvēģijā.
1906. gadā izveidojot radiosakarus ar Lofotu salām, sākās radiosakaru pakalpojumu attīstīšana.
1920. gadā uzstādīta pirmā automātiskā telefona centrāle.
1946. gadā sāka piedāvāt teleksa pakalpojumus.
Telegrafverket nodarbojās arī ar radio raidījumu translāciju. 1960. gadā sākās regulāra televīzijas translācija.
1966. gadā Telegrafverket viena no pasaulē pirmajām ieviesa mobilā telefona sistēmu, kas bija analoga, ar manuālu komutāciju.
1969. gadā Telegrafverket mainīja nosaukumu uz Televerket. Sākti datu pārraides pakalpojumi.
1974. gadā nopērkot pēdējo privāto telefonijas uzņēmumu Andebu, Televerket kļuva par pilnīgu telesakaru monopolistu Norvēģijā līdz 1990. gadiem.
1981. gadā palaista automātiskā mobilo telefonu sistēma NMT; 1986. gadā ieviesta NMT-900.
1985. gadā pabeigta fiksētā telefona tīkla automatizācija.
1980. gadu beigās Norvēģijā sākta telesakaru nozares liberalizācija. 1988. gadā Televerket zaudēja monopoltiesības pārdot telefona aparātus.
1992. gadā nopirkts sakaru pavadonis Marcopolo 2 (tas pārdēvēts par Thor 1).
1992. gadā sākās Televerket restrukturizācija, tam kļūstot par patstāvīgu uzņēmumu. Televerket sāka investēt ārvalstīs.
1994. gada 1. novembrī Televerket mainīts statuss uz publisku kapitālsabiedrību. 1995. gada 1. janvārī tas pārdēvēts par Telenor.
1994. gadā uzņēmuma programmētāji izstrādāja interneta pārlūkprogrammu Opera.
1998. gadā beidzās Telenor monopolstāvoklis fiksēto sakaru jomā.
1999. gadā Telenor vēlējās apvienoties ar tā Zviedrijas partneri Telia, bet tas neizdevās.
2000. gada 4. decembrī Telenor tika daļēji privatizēts, un tā akcijas sāktas kotēt Oslo biržā un NASDAQ. Privatizācijas rezultātā uzņēmums ieguva 15,6 miljardus NOK jauna kapitāla, valstij paturot 77,7 % akciju.
2000. gados uzņēmums izpletās Eiropas un Azijas valstīs mobilo sakaru jomā. 
2007. gadā Telenor izstājās no NASDAQ.
2012. gadā Dānijā Telenor kopā ar TeliaSonera sāka telesakaru infrastruktūras koplietošanas projektu, apvienojot LTE (4G) tīklus. Vēlāk sekoja 3G, un 2015. gada augustā pabeigta GSM tīklu koplietošanas realizācija. Aparatūru šiem risinājumiem nodrošināja Nokia.
Futbols 2008. gada vasaras olimpiskajās spēlēs — Vīriešu turnīrs

Priekšsacīkstes

16 vīriešu futbola izlases ir sadalītas 4 apakšgrupās - grupu uzvarētāji un otro vietu ieguvēji turpinās cīņu par medaļām "play-off" turnīrā.
Jānis Ģībietis

Biogrāfija

Jānis Ģībietis piedzima 1869. gada 15. martā (pēc vecā stila — 2. martā) Gramzdas pagasta «Vecģibiešos». Mācījies vietējā ministrijas skolā, tālāk nodarbojies ar pašizglītību. 1894. gadā atgriezies no dienesta Krievijas armijā.
Ģībietis bija Gramzdas pagasta tiesas priekšsēdētājs, kā arī Priekules Pārtikas biedrības priekšsēdētājs. Vēlāk bija Liepājas apriņķa pašvaldības likvidācijas komisijas loceklis un Latvijas Bankas Liepājas nodaļas diskontu komisijas loceklis. Savstarpējās apdrošināšanas biedrības «Zeme» dibinātājs un valdes priekšsēdētājs. Pirmā pasaules kara laikā Gramzdas un Skodas draudzēs uzņēmās baptistu mācītāja pienākumus, kristījis 30 cilvēkus. Piedalījies Aizsargu organizācijā, bija bataljona komandieris. 1925. gadā ievēlēts 2. Saeimā no Latviešu zemnieku savienības saraksta. Parlamentā strādāja līdz 1928. gadam.
1939. gada decembra beigās ievietots Liepājas slimnīcā. Miris 1940. gada 14. februārī. Apbedīts 24. februārī Gramzdas kapos.
Apbalvots ar IV šķiras Triju Zvaigžņu ordeni, III šķiras Viestura ordeni, Aizsargu Nopelnu krustu, Latvijas Aizsardzības biedrības medaļu un Latvijas Ugunsdzēsēju medaļu.
Edvards fon Lenguss

Edvards fon Lenguss (igauņu: Edward von Lõngus) ir igauņu stensila mākslinieks. Viņa darbi ir piesaistījuši mediju un vairāku mākslas kritiķu uzmanību, izstādīti izstādēs un pārdoti izsolēs. Edvards fon Lenguss bieži tiek salīdzināts ar Banksy, jo arī viņa darbos ir iekļauti politiski un sociāli komentāri, kā arī viņš izmanto stensila tehniku un nav zināma viņa identitāte.
2014. gadā par stensilu "Kaņepjbārdis un Raganu mednieks" viņš saņēma Tartu Pilsētas kultūras balvu. Galveno tēlu, kas ir aizgūts no igauņu bērnu grāmatas "Naksitrallīši" (autors Eno Rauds), apcietina cīnoties ar narkotiku izplatīšanu.
2018. gada janvārī Edvards fon Lenguss ieguva Igaunijas Ārlietu ministrijas kultūras balvu par viņa digitālo ielas mākslas projektu ‘(R)estart Reality’.
Biezlapu bergēnija

Lietojums

Bergāniju sakneņu sastāvā ir līdz 27 % miecvielu, kas pieder galvenokārt pie gallotanīnu grupas, tanīnu (8—10 %), izokumarīna atvasinājumu berganīnu, cieti un cukuru. Lapu sastāvā ir galluskābe un līdz 22 % arbutīna, kas bergēniju padara par vienu no bagātākajiem arbutīna ieguves avotiem. Sakneņu preparātus izmanto kā savelkošus, asiņošanas apturētājus un pretiekaisuma līdzekļus. Tautas medicīnā sakneņu uzlējumu lieto caurejas un dizentērijas ārstēšanai.
Izmanto lielos akmensdārzos grupu stādījumos. Labi izskatās ūdensbaseinu tuvumā, pie dīķiem, kur mitrāka augsne. Bieži stāda blakus lieliem akmeņiem, kur auga tumšās lapas ir dekoratīvas visu gadu.
Lostprophets

Izveidošanās un pirmsākumi (1997-2000)

Grupa izveidojās Pontijpridā, netālu no Kārdifas. Grupu izveidoji divu mūziķi, kas pirms tam bija spēlējuši "Public Disturbance" - Aiens Votkinss un Maiks Lūiss. Viņi iekļāva grupā arī Lī Geizu, Maiku Čiplinu un DJ Stepzak.
Sākumā grupa koncertēja Ziemeļvelsā, vēl ar nosaukumu "Lozt Prophetz". Pirmā viņu zināmā ierakstītā dziesma bija Here Comes the Party. 1999. gadā grupai pievienojās Stjuarts Ričardsons, kurš spēlēja basģitāru. Šī iemesla dēļ Maiks Luiss sāka spēlēt ritma ģitāru, paralēli koncertējot arī ar Public Disturbance. Tomēr 2000. gadā viņš to pameta, koncentrējoties tikai uz "Lostprophets".

Thefakesoundofprogress (2000-2002)

Lostprophets pirmais albums "thefakesoundofprogress" tika laists klajā 2000. gada jūlijā. Neilgi pēc albuma izlaišanas no grupas aizgāja DJ Stepzak, kurš tika aizstāts ar Džimiju Oliveru.
Šo gadu laikā grupa ir spēlējusi kopā ar Ozzfest, piedalījusies Glāstonberijas, kā arī Rīdingas un Līdsas festivālā. Tāpat Lostprophets dziesmas parādījās dažādos britu TV šovos, kā Top of the Pops, CD: UK un Never Mind The Buzzcocks.

Start Something (2003-2004)

Pēc "thefakesoundofprogress" tūres beigšanās grupa paņēma nelielu pauzi, lai pēc tam atsāktu darbu pie jaunā albuma kopā ar producentu Eriku Valentainu. Valentains iepriekš bija strādājis ar tādām grupām kā Queens of the Stone Age un Good Charlotte. Kā pirmā dziesma klausītājus sasniedza "Burn Burn". Pats albums (tā iznākšana tika atlikta vairākas reizes) iznāca 2004. gada 3. februārī.
Otrais singls bija "Last Train Home". Šī dziesma vienu nedēļu bija Amerikas modernā roka topa 1. vietā. Tā tika arī iekļauta spēlē "NFL Street". Datorspēļu darboņiem iepatikās arī "To Hell We Ride" - tā tika iekļauta "Need For Speed: Underground".

Liberation Transmission (2006-2007)

2005. gada 19. jūnijā grupu atstāja Maikls Čiplins, lai pievērstos citām iespējām, tādēļ dažos grupas ierakstos bungas spēlēja Aiens Votkinss. Tomēr "Give it a Name" koncertā Ziemeļīrijā pirmo reizi "Lostprophets" sastāvā pie bungām sēdās tikai 17 gadus vecais Ailens Rabins. Jaunais albums "Liberation Transmission" tika izlaists 2006. gada 26. jūnijā (ASV par dienu vēlāk). Tas kļuva par pirmo grupas albumu, kurš sasniedza Lielbritānijas albumu topa pirmo vietu.

The Betrayed (2007-2009)

Grupas ceturtais albums ar nosaukumu The Betrayed iznāca 2009. gada 13. janvārī.
Galva

Galva (latīņu: caput) ir cilvēka vai dzīvnieka ķemeņa daļa, kurā atrodas mute, smadzenes, redzes, garšas, ožas un dzirdes orgāni. Visprimitīvākajām dzīvnieku formām galvas var arī nebūt. Kakls savieno galvu ar ķermeni.

Anatomija

Galvenais elements galvas uzbūvē ir galvaskauss, kas savienojas ar mugurkaulu. Galvaskauss pilda ne tikai balsta, bet arī aizsargfunkciju, tajā atrodas galvas smadzenes, redzes orgāns, dzirdes un līdzsvara orgāns u.c. Galvaskausu sedz mīmikas muskuļi un āda. Pieauguša cilvēka galva sver apmēram 3,8 kg.
Argentīnas administratīvais iedalījums

Argentīnas adminstratīvo iedalījumu veido 23 provinces un 1 autonomā pilsēta, kas ir apvienotas 7 reģionos. Administratīvais iedalījums ir veidots saskaņā ar Argentīnas konstitūciju. Pašreizējais administratīvais iedalījums pastāv kopš 1990. gada. Visas provinces sīkāk ir iedalītas 378 departamentos. Pēc platības lielākā province ir Buenosairesas province (307 571 km²), bet mazākā — Tjerra del Fuego province (21 263 km²). Savukārt pēc iedzīvotāju skaita vislielākā province ir Buenosairesas province (15 625 084 iedzīvotāji), bet mazākā — Tjerra del Fuego province (127 205 iedzīvotāji).
Klāvs Elsbergs

Biogrāfija

Klāvs Elsbergs dzimis Rīgā, viņa māte bija dzejniece Vizma Belševica, tēvs — tulkotājs Zigurds Elsbergs. No 1977. līdz 1982. gadam studējis franču filoloģiju LVU; atdzejojis no franču, angļu un krievu valodas (Gijoma Apolinēra, Pola Eliāra, Tristana Carā, Luija Aragona un daudzu citu autoru darbus). 1978. gadā viņš apprecējās ar dzejnieci Irēnu Auziņu. Elsbergs strādājis par redaktoru izdevniecībā "Liesma", kā arī aktīvi piedalījies savulaik ļoti nozīmīgā žurnāla "Avots" veidošanā.
Klāvs Elsbergs gāja bojā mīklainos apstākļos 1987. gada 5. februārī rakstnieku namā Dubultos, tiek pieļauta iespēja, ka viņš ticis nogalināts.(izmests vai izgrūsts pa logu)
1987. gadā nodibināta Klāva Elsberga prēmija. Sākotnēji prēmiju piešķīra Rīgas jauno literātu apvienība par gada labāko debijas grāmatu. Sākoties grāmatniecības krīzei, prēmiju piešķīra par gada labākajām publikācijām presē. No 1990. līdz 1993. gadam prēmija netika piešķirta. 1994-2003. laureātu noteica ar slēgtu dzejas vai atdzejas debijas grāmatas manuskriptu konkursu. Prēmija izpaudās kā attiecīgā autora izdota grāmata, to piešķir Rakstnieku savienība (pārstāvis — Edvīns Raups) sadarbībā ar Klāva Elsberga mantiniekiem (Irēna Auziņa) un izdevniecību. Žūrijā katru gadu ir arī trīs iepriekšējie prēmijas laureāti un šā prēmijas modeļa idejas autors, neatkarīgs eksperts Ingus Josts.
Ar Elsberga dzeju dziesmas komponējis Juris Kulakovs, tās izpilda grupa "Pērkons" ("Kukurūza", "Baletomānija", "Lampas un zvaigznes", "Neatvadīsimies", "No naktssargu būšanām", "Eksotiskā sala" un citas). Savukārt grupa "Zodiaks" izpildījusi Jāņa Lūsēna komponēto dziesmu "Mirušais gadsimts". 2006. gadā iznāca Kaspara Dimitera albums "Cik smalkā diegā viss karājas".
2009. gadā apgādā "Mansards" izdota Elsberga grāmata "Dzeja", kurā apkopoti visi trīs viņa krājumi, kā arī tajos nepublicētie dzejoļi.
2009. gadā Jaunajā Rīgas teātrī Varis Piņķis iestudējis Elsberga dzejas monoizrādi “Klāvs”. 2017. gadā Liepājas teātrī tapis dzejas iestudējums “Par mīlestību”.
Latvijas gada labākais futbolists

Latvijas gada labākais futbolists ir gadskārtēja nominācija, ko piešķir Latvijas Futbola Federācija pēc žurnālistu balsojuma rezultātiem. Pirmoreiz šo balvu pasniedza 1992. gadā. Visvairāk reižu šo balvu ir ieguvis Andris Vaņins — piecas reizes.
Progress M-19M

Krava

Kopējā kravas masa starta brīdī bija 2366 kg. Īpašajās tvertnēs ietilpa degviela 365 kg, skābeklis (26 kg), gaiss (22 kg) ūdens (410 kg). Hermētiskajā kravas telpā (pavisam 1543 kg) atradās iekārtas stacijas apkalpošanai un zinātniskajiem pētījumiem, pārtikas preces, apģērbs, higiēnas, medicīnas preces, tai skaitā 15 kg amerikāņu segmentam.

Lidojuma gaita

Progress M-19M startēja no Baikonuras kosmodroma 2013. gada 24. aprīlī 10:12:16 UTC ar nesējraķeti Sojuz-U. Drīz pēc ieiešanas orbītā tika secināts, ka nav atvērusies tuvošanās sistēmas Kurs antena. Vēlākie mēģinājumi atbrīvot antenu bija neveiksmīgi.
Saslēgšanās ar SKS notika 26. aprīlī 12:25 UTC pie Zvezda moduļa rezerves automātiskā režīmā, bez Kurs antenas izmantošanas.
28. aprīlī ar Progress M-19M palīdzību tika veikta stacijas orbītas paaugstināšana. 10:03 UTC tika iedarbināts kosmosa kuģa dzinējs, kas darbojās 718 sekundes. Orbīta paaugstināta par 2,8 km.
8. maijā ar Progress M-19M veikta stacijas orbītas paaugstināšana. Dzinēji iedarbināti 06:51 UTC un darbojās 844 sekundes. Orbīta paaugstināta par 2,6 km.
Vēl viena orbītas pacelšana ar Progress M-19M palīdzību tika veikta 17. maijā. Dzinēji iedarbināti 02:21 UTC uz 922,4 sekundēm. Orbīta paaugstināta par 2,8 km.
2013. gada 11. jūnijā 13:58 UTC Progress M-19M atvienojās no SKS. Astoņu dienu autonomā lidojumā veikts eksperiments Radar-Progress.
2013. gada 19. jūnijā Progress M-19M tika novadīts no orbītas. Nesadegušās daļas aptuveni 13:39 UTC iekrita Klusā okeāna dienviddaļā.
Tornis (filma)

Sižets

Japāņu tūristi ir ieradušies Itālijā, lai redzētu slaveno Pizas torni. Viņiem pievienojies arī pensionārs no Latvijas. Ekskursijas laikā tornis sāk krakšķēt; tūristi metas torni turēt. Viņu pūles iekļūst pasaules ziņās. Šīs ziņas ierauga arī "Avārijas brigāde", kura dodas glābt torni un Latvijas tūristu. Tomēr no viņu darba labāk nekļūst...
Trešmetāls

Muzikālās iezīmes

Trešmetāls ir viens no vissarežģītākajiem, ātrākajiem un, tehniski kombinētākajiem smagā roka un metāla apakšžanriem, līdz ar nāves metālu. Trešmetālu spēlējošās grupas izceļas ar oriģinalitāti mūzikas pilnveidošanā, kā rezultātā daudzas trešmetāla grupas, piemēram, Metallica, Megadeth, Slayer, Testament, un Watchtower bieži var tikt pieskaitītas progresīvajam metālam un tam atbilstošajai teorijai par to, kas ir progresīvais metāls.

Vēsture

Par pirmo soli šajā rokmūzikas žanrā var uzskatīt grupas Black Sabbath 1975. gada albumu Symptom of the Universe, kā arī viņu Into the Void un Children of the Grave (1971). Var minēt arī Queen 1974. gada dziesmu Stone Cold Crazy (no albuma Sheer Heart Attack). Albums, kurš tam laikiem bija par smagu un ātru, drīz vien tika aizmirsts, bet albumu galu galā daudzus gadus vēlāk atklāja trešmetāla slavenākā un veiksmīgākā grupa, Metallica, kas ierakstīja tā kaverversiju. Pieminēšanas vērts ir arī Iggy Pop & The Stooges, no kuriem zināmā mērā ietekmējās grupa Motörhead. Precīzāk viņu dziesmās "I Got A Right" un "Gimme Some Skin" (1973).
Iedvesmu žanra izveidē devusi arī grupa Judas Priest ar dziesmu Exciter, no Stained Class albuma. Lai arī Judas Priest paši sevi neuzskata par trešmetāla grupu, vairākas trešmetāla grupas kā Slayer, Venom, Anthrax, Metallica, Megadeth viņus ir minējuši kā savus iedvesmas avotus.
Par pirmo ierakstīto trešmetāla demo tiek uzskatīta Metal Church 1981. gada Red Skies. 
Metallica ar savu 1983. gadā izdoto pirmo studijas albumu Kill 'Em All ir uzskatāma par trešmetāla žanra īsteniem aizsācējiem. Taču tajā pat laikā 1983. gada novembrī Eiropā Artillery ierakstīja demo. Lai gan viņu spēlētā mūzika nebija tik ātra un agresīvā kā Metallica, izpildījums un ideja bija līdzīga.

Attīstība 90. gados

Deviņdesmitajos daudzas thrash grupas mainīja savu spēlēšanas stilu, uz visiem saprotamu stilu (vairāk vai mazāk populāru), tādējādi palielinot žanra popularitāti. Šis fakts neapmierināja ilggadējos grupu fanus, kuri šo stila maiņu nodēvēja par pārdošanos masām. Iespējams, visskaļākā 'pārdošanās masām' ir bijusi Metallica. 
Arī Megadeth un Anthrax dažādu apsvērumu dēļ mainīja savu spēlēšanas stilu. Megadeth kļuva populāri ar albumu Countdown To Extinction, kas bija ierakstīts smagā metāla, roku un trešmetāla stilā un izpelnījās kritiķu uzslavas, kā arī bija komerciāli panākumiem bagāts. Anthrax, nomainot solistu ieguva lielāku popularitāti. Ar 1993. gada albumu Sound Of White Noise prezentēja jaunu lappusi Anthrax karjerā.
Trešmetāls atgriezās 1990. beigās ar tādām Eiropas kā grupām Hypnosia (skaņas ziņā līdzīgi Pleasure to Kill) vai Carnal Forge, kas bija ātrs death-thrash kopražojums. Citas grupas kombinēja Swedish death metal rifus un pankmūziku, taču tā uzskatāma par tālu noklīšanu no tā, kas ir trešmetāls. Tai pat laikā, grupas ar trešmetāla ideāliem uz lūpām, piemēram, Overkill, kuri 2005. gadā izdeva savu četrpadsmito studijas albumu, Relixiv un Destruction, kuras 2001. gada albums The Antichrist trešmetāla klasisko skanējumu papildināja ar jaunām skaņām.
Mūžīgās atbrīvošanas dievmāte

Izveide

Olivers noalgoja juristus un dibināja savu baznīcu kā juridisku personu, daļēji lai pierādītu, ka tas ir "satraucoši viegli", runājot par dokumentiem, izveidot no nodokļiem atbrīvotu reliģisko organizāciju ar Ieņēmumu dienesta (IRS) atbalstu. Kā paskaidroja Olivers, izpildāmās prasības, lai kaut ko varētu uzskatīt par "baznīcu", ir diezgan mazas. Kā tās oficiālo atrašanās vietu Olivers izvēlējās savu studiju Ņujorkā, lai gan baznīca tika reģistrēta kā bezpeļņas organizācija Teksasā. Olivera "baznīca" izmantoja bezmaksas tālruņa numuru, lai zvanītāji varētu ziedot baznīcai, piebilstot, ka patiesībā visa iegūtā peļņa pēc baznīcas darbības beigšanas tiktu ziedota labdarības palīdzības organizācijām. Vairākos satīriskos baznīcas paziņojumos komiķe Reičela Dreča parādījās kā Džona Olivera "sieva" Vanda Džo Olivera.
Olivers kritizēja televaņģēlistu praksi, uzskatot to kā uzbrukumu grūtībās nonākušiem cilvēkiem, solot izārstēt slimības, izmantojot lūgšanu, vai palīdzēt cilvēkiem izkļūt no kredītkaršu parāda, nosūtot naudu caur pastu. Veidojot epizodi par šīs profesijas pārstāvjiem, komiķis atklāja savu mēnešus ilgo saraksti ar Robertu Tiltonu, kurā Olivers nosūtīja naudu pa pastu, tikai, lai saņemtu vēl vairākus piedāvājumus, nesaņemot neko būtisku pretī. 

Reakcija

Kritiķis Mets Vilsteins salīdzināja šo akciju ar Stīvena Kolberta satīrisko partiju 501(c)(4)—Colbert Super PAC, kas tika izveidota, lai "pārbaudītu absurda robežas kampaņu finansējuma kontrolēšanā". Citi kritiķi uzskata, ka nodokļu atlaide baznīcām ir sarežģītāka un niansētāka, nekā Olivers to ir attēlojis, bet atbalsta viņa viedokli par televaņģēlistu darbību neētiskumu. Kritiķis Leonardo Blērs avīzē Christian Post aprakstīja šo šova segmentu kā "brutālu televaņģēlistu takedown" un atbalstīja negatīvo nostāju pret draudzēm, kas sludina "labklājības evaņģēliju", pārliecinot cilvēkus domāt, ka naudas ziedojumi atrisinās medicīniskas vai finanšu problēmas, bet patiesībā tie dod iespēju televaņģēlistiem pirkt dārgas savrupmājas vai personiskās lidmašīnas".
Nedēļu pēc paziņošanas par baznīcas izveidi Olivers veltīja īsu segmentu saņemtajiem ziedojumiem, kuros ietilpa nauda no visas pasaules, kā arī vairāki maisi ar sēklām, jo nereti televaņģēlisti ziedojuma veikšanu raksturo kā "sēklas iestādīšanu augsnē". Komiķis skatītājiem teica, ja viņi sūtīs vairāk naudas, tad saņems arī vairāk "svētību", piebilstot: "to man, pārsteidzošā kārtā, ir likumīgi atļauts teikt".

Darbības beigšana

2015. gada 13. septembrī "Mūžīgās atbrīvošanas dievmāte" tika slēgts. Lai gan Olivers apgalvoja, ka baznīca vēlās naudas ziedojumus, daži atbalstītāji nosūtīja īstas sēklas un traukus ar spermu, reaģējot uz satīrisko "sēklas iestādīšanu augsnē". Olivers pajokoja, atbildot, "kad kāds jums pa pastu nosūta spermu, tas laiks, lai pārstātu darīt to, ko darāt".
Pēc baznīcas likvidēšanas viņš paziņoja, ka desmitiem tūkstošu saņemto dolāru tika ziedoti "Ārstiem bez robežām", un satīriski teica: "Ja vēlaties sūtīt naudu uz viltus baznīcām, sūtiet to uz Scientoloģijas baznīcām."
Mer de Noms

Pārskats

Lielākā daļa liriku veltīti cilvēkiem, ko pazina solists Meinards Džeimss Kīnans. Albuma nosaukums franču valodā nozīmē "vārdu jūra". Dziesmu nosaukumi, savukārt, ietver dažādus vārdus: "Judith", "Breña", "Rose", "Thomas", "Magdalena", "Orestes" un "Renholdër".
Zīmes uz priekšējā vāka varētu tulkot kā "LA CASCADE DES PRENOMS", kas nozīmē "Vārdu ūdenskritums."
Jevgēnija Kerbedža

Dzīvesgājums

Dzimusi 1855. gadā Pēterburgā lietuviešu izcelsmes inženiera  ģenerālmajora Staņislava Kerbedža (1810—1899) un viņa sievas Marijas, dzimušas Janovskas, ģimenē. Viņas tēvs tajā laikā bija viens no dzelzceļa līnijas Pēterburga—Varšava būvniecības vadītājiem. 
Pēc tēva nāves 1899. gadā viņa kļuva par Riebiņu un Lūznavas muižu īpašnieci. Jau 19. gadsimta beigās viņa lika kapitāli izremontēt Riebiņu muižas pili un tajā pēc 1904. gada izmitināja poļu gleznotājus Staņislavu Maslovski, Marianu Tšebiņski (Trzebiński), Konrādu Kržižanovski un tēlnieci Jūliju Stabrovsku. 1905. gadā viņa uzsāka un 1911. gadā pabeidza Lūznavas muižas pils ("sarkanās mājas") būvniecības darbus. Tajā vasaras pavadījis gleznotājs Kazimirs Stabrovskis (1869-1929). 
Kopš 1909. gada pārsvarā dzīvoja Romā. 1914. gadā viņa atdāvināja Varšavas pilsētai ēku publiskās bibliotēkas iekārtošanai, ēkas mākslas skolai un Tautas mākslas muzeja ierīkošanai, kā arī 1915. gadā finansēja psihiatriskās slimnīcas iekārtošanu Drevnicā (Drewnica) pie Varšavas. Pēc Pirmā pasaules kara viņai 1929. gadā piešķīra Varšavas goda pilsones nosaukumu.   
Mirusi 1946. gada 10. jūlijā Romā. Apglabāta blakus tēvam Varšavā.
Vikivārdnīca

Vikivārdnīca (angļu: Wiktionary) ir brīva papildināma daudzvalodu vārdnīca, kura izveidota uz wiki bāzes. Tas ir viens no Wikimedia Foundation projektiem.
Šajā vārdnīcā tiek iekļauta gramatika, tulkojumi un vārdu pārveidojumi. Tajā var atrast arī informāciju par vārdu cilmi (etimoloģiju), fonētiskajām īpašībām un citām lietām.
Igaunijas eiro monētas

Igaunijas eiro monētas ir eiro monētas, kuras izdevusi Igaunija.

2 eiro apgrozības piemiņas monētas

Igaunija ir izdevusi vienu 2 eiro apgrozības piemiņas monētu 2012. gadā, kad visas eirozonas valstis kopā izdeva eiro banknošu un monētu ieviešanas desmitgadei veltītas monētas. Igaunija ir izdevusi arī trīs piemiņas monētas, kas nav paredzētas apgrozībai.
Tomāšs Fleišmans

Spēlētāja karjera

Savu spēlētāja karjeru Fleišmans iesāka Vitkovices hokeja kluba sistēmā, 1999. gadā uzsākot spēlēt tās U18 jauniešu komandā. Jau nākamajā sezonā viņš spēlēja U20 komandas sastāvā, bet pēc 2001.—02. sezonas NHL draftā viņu ar kopējo 63. numuru izvēlējās Detroitas "Red Wings" vienība. 2002. gada vasarā Tomāšs devās uz Ziemeļameriku, kur pievienojās Rietumu hokeja līgas kluba Mūsdžavas "Warriors" rindām. 2004. gada 27. februārī, kad Tomāšs turpināja spēlēt "Warriors" rindās, tiesības uz viņu tika aizmainītas uz Vašingtonas "Capitals", Detroitai pretī saņemot Robertu Langu. 2004.—05. sezonu Fleišmans aizvadīja AHL klubā Portlenas "Pirates", taču 2005.—06. sezonā debitēja arī NHL. 2007.—08. sezona bija pirmā pilnā Fleišmana NHL sezona. 2010. gada 30. novembrī Tomāšs tika aizmainīts uz Kolorādo "Avalanche" vienību.
2011.—12. gada sezonu Fleišmans sāka Floridas "Panthers" rindās. Sezonu viņš noslēdza kā komandas rezultatīvākais spēlētājs, šo rezultativitāti saglabājot arī 2012.—13. gada saīsinātajā sezonā. 2013.—14. gada sezonā Fleišmana rezultativitāte ievērojami kritās, un 2014.—15. gada sezonas otrajā pusē hokejists tika aizmainīts uz Anahaimas "Ducks".
Čehijas junioru izlasēs Fleišmans spēlējis 2002. gada Pasaules U18 čempionātā, kā arī 2003. un 2004. gada Pasaules čempionātos junioriem. Pieaugušo izlases sastāvā Tomāšs spēlējis 2008. gada Pasaules čempionātā, kā arī 2010. gada olimpisko spēļu turnīrā.
Ekonometrija

Ekonometrija ir matemātikas, statistikas un skaitļošanas metožu izmantošana ekonomikas datu apstrādei, tādējādi empīriski apstiprinot ekonomikas fenomenus un sakarības. Rangnars Frišs pirmais nosauca šo nozari par ekonometriju. Ekonometrija ir gan teorētiska zinātne, gan profesija, kuras pakalpojumus izmanto dažādiem uzņēmējdarbības un administratīvajiem mērķiem.
Balvu ģerbonis

Heraldiskais apraksts

Ģerboņa vairogā uz sarkana fona attēlota uz labo pusi pagriezta melna vilka galva ar baltu aci un baltiem zobiem. Vilka galvai ir sarkans atspīdums.